
1 ၦဘၪ ဆၧစၧၩ့ထၬဝ့ၫ လၧယ့ၫၡူၬဎရံၬ အကၠီၩ့ စပီလူၫ, ဒဲထၧၫ့ဖုဝဲခွၫ စထံမၥံၫ စံၭၦၥၭဘီၩ့, ဒဲၦမၩဎုၬဆၧ လၧပၥိၭ စဖလံမၧၫ့ လဂၩ, 2 ဒဲၦၥၭဘီၩ့ နးစဖဲအၫ, ဒဲၦၥုၭဖိၪ လၧပၥိၭ စအၫခံပၧၭ, ဒဲဆၧအီၪကီၪ့ အီၪလၧနဂံၪ့ဖၧၩ့ နီၪ, 3 မွဲဆၧအခိးအတၩ, ဒဲဆၧဘၪလိၬအိၭလိၬ လၧပဖါယွၩ, ဒဲကဆါ ယ့ၫၡူၬဎရံၬ အအီၪနီၪ, ဘၪနၥံၪ ဆံၭ. 4 ယနါဂၧၫ့ နဆၧနဲၩ, ဒဲနအဲၪ ကဆါယ့ၫၡူၬ, ဒဲၦဆံၫ့ဎံၪ ကိၭဂၩဒ့ၭၥံၪ အဂဲးတၭ, 5 ယနၪ့ထၪ့နၧၩ လၧယဆၧဘၩဆိၪဖၪ အဖၧၩ့တၭ, ယစံၭထၪ့အၪ့အူၭ ယွၩအခိးအတၩ လထံၪဎးဘီၩ့ဎး, 6 ဘဲၫၥိၭ ဆၧန့ဎုၬ နဆၧနဲၩနီၪ မိမၩဆၧ လၩ့ထံးလၩ့ဆ့ၭ လၧဆၧအုၩ့လၩ့ ကယဲ ဆၧအဂ့ၩ အီၪလၧနၥံၪ အဖၧၩ့ လၧယ့ၫၡူၬဎရံၬ အဂး လီၫ. 7 အဂဲးဘဲၫယီၩ ထၧၫ့ဖုဝဲဧ့, ယၥုၪ့ထိၬၥၭထိၬ, ယၥုၪ့ၡူၪယၥၭမုၬ လၧနဆၧအဲၪဆၧကွံၩ အကၠီၩ့ ဒိၪမၬလီၫ. အဂဲးဘဲၫယီၩ နမၩမုၬထၪ့ ၦဆံၫ့ဎံၪၥံၪအၥၭ လီၫ. 8 မၩအၥၭဘဲၫနီၪတၭ, ဘဲၫၥိၭ နမိမၩဆၧ လၧနကြၨၭမၩဝ့ၫတၭ, ယအီၪက့ၪဒူၩယၥၭ လၧဎရံၬ အဖၧၩ့တၭ, ယမၪလူၬနၧၩ အလးအီၪ, 9 မွဲလါနၫ့ဘိၩ လၧဆၧအဲၪ အကၠီၩ့နီၪ, ၦဘၪစၧၩ့ထၬ ဘိၩ့နဲၪ့ယီၩ လၧယ့ၫၡူၬဎရံၬ အကၠီၩ့, ၦၥၭၡါ, ယၧၩ, စပီလူၫယီၩ ယအၪ့ကံၩ့အၪ့ယၫနၧၩလီၫ. 10 ယအၪ့ကံၩ့အၪ့ယၫနၧၩ လၧယဖိၪခွၫ စအိၫန့စမၧၭ လၧယထၪ့ဖိၪဝ့ၫ, လၧယဘၪ ဆၧစၧၩ့ထၬ အဘိၩ့ဘၭယီၩ အဂးလီၫ. 11 လၧအခၪ့ထံၭ လၧမီခိၬနီၪ, န့ကၩဆၧ လၧနဂးအ့ၬ. အ့ၪမွဲ ဘိၩ့နဲၪ့ယီၩ န့ကၩဆၧ လၧနဂး ဒဲလၧယဂးလီၫ. 12 အဝ့ၫဒၪနီၪ ယအၪ့မၧၫ့ အထဲၩ့ထဲၩ့ လၧနအီၪလီၫ. မၩအၥၭဘဲၫနီၪတၭ, ဘဲၫယနၫ့ဆါဒၪယဝ့ၫ အၥိၭ ထိးဆၧၫ့ အဝ့ၫဆံၭ. 13 ယ ဘၪ ဆၧစၧၩ့ထၬယၧၩ လၧဆၧၥၭထိၬအပရၧၫ့ အကၠီၩ့ အဘိၩ့ဘၭတၭ, ယၥၭ အီၪလၧအမိယိထဲၩ့ခွါထဲၩ့ယၧၩ လၧနလး, 14 မွဲလါနၫ့ဘိၩ, ဆၧလၧနလၥ့ၪယၫဘၪနီၪ, ယလဆိၫ့မၩဘၪ ဆၧနးမံၩ့, မွဲ ဘဲၫၥိၭ နခိးနတၩ လမိအီၪဘၪ ဘဲၫဆၧမၩဆီၪ့ဝ့ၫ အၥိၭ, အ့ၪမွဲ ထီးဒၪနၥၭ လီၫ. 15 အဂဲးဘဲၫယီၩ ဘၪလဘၪ မွဲအစဲၪ့ဖၭ လၧနၧၩ လဆိဖိၪ ဘဲၫနမိန့ဘၪထဲၩ့ဝ့ၫ အဆိၩအကၠၪ, 16 လမွဲလၧၩ့ဘၪ ဘဲၫဎီးအၥိၭ, မွဲလၧဎီး အဖၫ့ခိၪ ထၧၫ့ဖုဝဲ ၥၭဘီၩ့, လၩ့မဲၩဒၪဆၧ လၧယဂး, အ့ၪမွဲ နဝ့ၫဒၪ ဒိၪနဲၪ့အနီၪဒံၭ လၧဖံၭလၧယၪ အဖၧၩ့, ဒဲလၧကဆါ အဖၧၩ့ဆ့ လီၫ. 17 မၩအၥၭဘဲၫနီၪတၭ, န အ့ၪအီၪက့ၪယၧၩ လၧၦန့ဎုၬဆၧ လၧနၧၩ, ထိးဆၧၫ့ အဝ့ၫဒၪ ဘဲၫယနၫ့ဆါ အၥိၭဘီၪ. 18 အ့ၪမၩမၪနၧၩ လမံၩ့မံၩ့ မွဲဂ့ၩ, အ့ၪနစ့ၩ အီၪလၧအစူၪဖၧၩ့ မွဲဂ့ၩ, အီၪက့ၪထဲၩ့ ဆၧနီၪလဖၪ လၧယလီၩ့ဆံၭ. 19 ယၧၩ, စပီလူၫ ယကွ့ၭ လၧယစူၪဒၪယဝ့ၫ လၧယမိဖ့ၪထဲၩ့ ဆၧနီၪ လၧနၧၩလီၫ. ယလီၩဘၪနၧၩ လၧနဒ့ၪနမါ အီၪ ဘဲၫၥိၭ နကြၨၭဖ့ၪလၫ့ ယၧၩ လၧနနၫ့ဆါဒၪနဝ့ၫ ယစံၭအ့ၬ. 20 မွဲယူၭ, ထၧၫ့ဖုဝဲဧ့, ဒုၭၥုၪ့ထိၬၥၭထိၬယၧၩ လၧကဆါ အဖၧၩ့ဆံၭ. ဒုၭမုၬထၪ့ယၥၭ လၧဎရံၬ အဖၧၩ့ ဆံၭ. 21 ယၥ့ၪယၫ လၧနမိမၩ အၪနဲၪ့ ယလီၩဘၪ နၧၩ တၭ, ယနဲၩ လၧနမိခိၭနၪဆၧတၭ, ယကွ့ၭန့နၧၩလီၫ. 22 လၧနီၪအမ့ၬယၫ တဲၩ့ဝဲၩန့ အလး လၧယမိအီၪ အဂးဘီၪ. အဂဲးဘဲၫယီၩ ယယိလါယဝ့ၫ လၧနၥံၪ ဘၩဆိၪဖၪဆၧ အကၠီၩ့တၭ, ဆၧမိဖ့ၪထဲၩ့ယၧၩ လၧနၥံၪ လီၫ. 23 ၦဘၪ ဆၧစၧၩ့ထၬ လၧယၥိၭ လၧယ့ၫၡူၬဎရံၬ အကၠီၩ့ စအံၫပၭဖြၭ, 24 ဒဲၦမၩဎုၬဆၧ လၧယၥိၭ စမၫကၧၭ, စအၫရံၫစတၫခၧၭ, စဒ့မၭ, စလုကၭၥံၪနီၪ ချဲၩ့ဒုၪ့နၧၩလီၫ. 25 မွဲပကဆါ ယ့ၫၡူၬဎရံၬ အခိးအတၩ အီၪလၧနၥံၪ အၥၭ အၥိၭဆံၭ. [အၩမံၩ့.]